Ադրբեջանում ԱՄՆ արտակարգ և լիազոր դեսպանի պաշտոնում Բրայզային փոխարինած Ռիչարդ Մորնինգսթարը մինչ այդ Պետդեպարտամենտի` էներգետիկական հարցերի խորհրդատուն էր: Ի տարբերություն Բրայզայի, նա էներգատարների հարցերի կարգավորումը չի պայմանավորում Ղարաբաղյան խնդրի հանգուցալուծմամբ: Ասել, որ Մեթյու Բրայզայի դիրքորոշումը բխում էր Բաքվի շահերից, նշանակում է` գրեթե ոչինչ չասել կամ չասել հիմնականը: Իսկ խնդիրն այն է, որ օգտվելով նրա դիրքորոշումից, Ադրբեջանը հույսեր էր փայփայում, թե իր ունեցած գազի բնական պաշարները կարող են նպաստել Ղարաբաղյան խնդիրը վերջնականապես իր օգտին լուծելուն: Նա միշտ ջանացել է խաղարկել Եվրոպային գազ մատակարարելու ճանապարհի ընտրության հարցը` դրա դիմաց Ռուսաստանից, Եվրոպայից և Միացյալ Նահանգներից Ղարաբաղի ճակատագրի տնօրինումն իրեն հանձնելու համաձայնություն ստանալու համար: Սակայն ԱՄՆ դեսպանի պաշտոնում Ռիչարդ Մորնինգսթարի նշանակմամբ Բաքվի այս հաշվարկները հօդս ցնդեցին: Նոր դեսպանը պարզ ասել է, որ ինքը ջանալու է համոզել Ադրբեջանին, Թուրքմենստանին և Իրաքին, որպեսզի նրանք գազը Եվրոպային մատակարարեն Ռուսաստանը շրջանցող խողովակաշարերով: Իսկ Եվրոպային ադրբեջանական գազի մատակարարման ճանապարհի և Ղարաբաղյան հարցերը միմյանցից անջատ դիտարկելու վերաբերյալ Բաքվում ԱՄՆ նոր դեսպանի մոտեցումները համընկնում են Ամերիկայի վարչակազմի դիրքորոշմանը: ԱՄՆ վարչակազմը միշտ նախընտրել է առանձնացնել հայ-թուրքական, Ղարաբաղյան և հիշյալ` Եվրոպային ադրբեջանական գազի մատակարարման հարցերը: Այս` հատկապես հայ-թուրքականի և Ղարաբաղյան հարցերը միմյանցով չպայմանավորելու անհրաժեշտության մասին բազմիցս հնչել է ԱՄՆ նախագահի և պետքարտուղարի հայտարարություններում: